**Ivan Palúch** (\* 20. jún 1940, Zvolen – † 3. júl 2015, Martin) bol slovenský herec, známy najmä vďaka televíznemu seriálu *Adam Šangala*.

Životopis
---------

Jeho otec bol z Donovál a matka pochádzala zo starej šľachtickej rodiny Špačkovcov. Keď mal tri roky, rodina sa presťahovala do Banskej Bystrice, kde vyrastal, študoval a začal sa zoznamovať s poéziou a divadlom. Navštevoval skúšky ochotníckeho divadelného súboru, kde hrával jeho otec Rudolf. Spolu s otcom si zahral v úspešnej inscenácií Hviezdoslavovej tragédie *Herodes a Herodias*, s ktorou v celoštátnej prehliadke ochotníckych súborov v Jiráskovom Hronove skončili banskobystrickí divadelníci na druhom mieste. Keď vyhral aj okresnú súťaž v prednese poézie, nebolo pochýb, že jeho cesta bude smerovať na Vysokú školu múzických umení, kde v roku 1957 úspešne absolvoval talentové skúšky na Divadelnej fakulte. Po dvoch rokoch štúdia sa však prišlo na to, že má vrodenú očnú vadu – šeroslepotu, vďaka ktorej bol nútený štúdium ukončiť. Jeho túžba byť hercom však neskončila a v roku 1960 bol prijatý do Krajského divadla v Spišskej Novej Vsi, neskôr účinkoval v činohre Divadla Jonáša Záborského v Prešove. Hrával i v pražskom Divadle Na zábradlí a od roku 1986 bol tiež členom Divadla Jozefa Gregora Tajovského vo Zvolene. 

Prvú skúsenosť s filmom absolvoval Ivan Palúch na bratislavskej Kolibe v snímke Stanislava Barabáša *Pieseň o sivom holubovi* (1961), o rok neskôr účinkoval na pražskom Barrandove vo filme *Tam za lesem* (1962) režiséra Pavla Blumenfelda. Do širšieho povedomia verejnosti vstúpil postavou Adama Jednoručku v monumentálnom historickom filme režiséra Františka Vláčila *Marketa Lazarová* (1967), ktorý vznikol podľa rovnomenného románu Vladislava Vančuru. Po úspechu vo Vláčilovom filme Ivana Palúcha oslovil významný nemecký režisér Volker Schlöndorff s ponukou účinkovať v jeho filme *Michael Kohlhaas* (1969). V tom istom období Palúch nakrútil aj film *Čoskoro bude koniec sveta* (1968) s režisérom Aleksandarom Petrovićom. Popularitu u domáceho publika si získal najmä vďaka hlavnej postave v rozprávke *Princ Bajaja* (1971) režiséra Antonína Kachlíka, i stvárnením Adama Šangalu v rovnomennom televíznom seriáli (1972) režiséra Karola Spišáka.

Ivan Palúch patril v šesťdesiatych rokoch medzi popredné herecké osobnosti, ktoré prekračovali hranice Československa. Ako jediný slovenský herec kráčal po červenom koberci na filmovom festivale v Cannes, kde boli v roku 1969 prezentované tri filmy, v ktorých hral: *Čoskoro bude koniec sveta* (1968), *Michael Kohlhaas* (1969) a *Marketa Lazarová* (1967). Po týchto úspechoch prišli ďalšie veľké ponuky zo zahraničia, no po nakrútení filmov *Zabitá nedeľa*, *Ucho* (obidva tituly sa hneď po dokončení ocitli v trezore na 20 rokov) a *Princ Bajaja*, pocítil silu normalizácie, keď mu aj vďaka jeho odmietavým postojom k príchodu vojsk Varšavskej zmluvy do Česko-Slovenska v roku 1968 a kamarátstvu s viacerými vtedajšími disidentmi, komunistické úrady zobrali pas a úspešne naštartovaná medzinárodná kariéra sa tak definitívne skončila. Dostal tiež zákaz hrať vo všetkých Československých divadlách a čo sa týka filmu mohol pôsobiť len v komparze, alebo epizodických úlohách (napr. filmy *Vlak do stanice Nebe*, *Morgiana*).

Ivan Palúch tiež založil v Banskej Bystrici Fakultu dramatických umení na Akadémií umení. Z fakulty však musel odísť, lebo nemal dokončenú vysokú školu. Neskôr vyučoval na Súkromnom konzervatóriu Dezidera Kardoša v Topoľčanoch. Písal aj divadelné hry, ktoré neboli inscenované. Okrem toho, že sa pohyboval najmä v umeleckom prostredí, nevyhýbal sa ani športu. Bol majstrom v šerme. Ivan Palúch má štyri deti. Dcéru Markétu ( s primalerínou Blankou Modrou od 1973 v emigrácii ) a troch synov Petra, Ivana a Martina, ktorý je dnes filmovým vedcom a napísal o otcovi tiež knihu spolu s Petrom Gavalierom, Janou Dudkovou, Oliverom Bakošom a Jánom Jaborníkom s názvom – *Herec Ivan Palúch* (2008). V roku 2008 dostal cenu Hercova misia na Art Film Feste v Trenčianskych Tepliciach a v roku 2015 dostal tiež dlaždicu na Chodníku slávy pred mestským Divadlom P.O. Hviezdoslava v Bratislave.

Typológia postáv a herectvo
---------------------------

Už v Krajskom divadle, v Spišskej Novej Vsi, hral Palúch desiatky postáv a jeho paleta sa čoraz viac rozširovala o postavy mladých, napospol sympatických a vitálnych mužov s miernym prídychom lyrizmu (napr. Milko v Bukovčanovej veselohre *Hľadanie oblakov*). Sympatickosť Palúchových spišskonovoveských postáv však nebola lacná, priamočiara, či jednoduchá. Vo veľkej miere vyviera zo zložitých vnútorných súvislostí. Palúchových mladých, energických a dynamických mladých hrdinov spájalo jednak presvedčenie zastávať správnu vec a odhodlanie za ňu aj bojovať. Jednak výrazná črta mladého rebelantstva, ale rebelantstva správneho, akceptovateľného, a teda rovnako sympatického. Hercov talent sa však prejavil hlavné tým, že akcentoval vnútorný dramatizmus spomínaných charakteristických čŕt a vedel ich primerane vyjadriť v diferencovanejších žánrových polohách. Imidž rebela sa ale s Palúchom ťahal aj naďalej v rámci filmu (napr. už len keď si vezmeme jeho najznámejšiu postavu Adama Šangalu). Snáď najvýstižnejším pomenovaním je ale pri Palúchovom filmovom herectve autenticita. Vo filmoch ako *Marketa Lazarová* (1967), alebo *Čoskoro bude koniec sveta* (1968), cítiť oslobodenie od preafektovaného divadelného herectva smerujúce skôr k minimalizmu a realizmu, kde je dôraz postavený na hercovu mimiku vyjadrujúcu vnútorný stav postavy. Okrem rebelov, pištoľníkov, či dokonca vrahov, sa tiež v Plúchovej filmografií opäť objavujú aj rozprávkoví hrdinovia bojujúci za správnu vec, ktorí prinášali do príbehov zásadný pozitívny dramatický zvrat, ako napr. Dzuro z Pivkovej hry *Zvieratká a zbojníci*.

Filmografia
-----------

### Filmová tvorba

* 1961: Pieseň o sivom holubovi (*slovenský vojak*)
* 1962: Tam za lesem (*Dohnal*)
* 1965: Nylonový mesiac (*mladý spisovateľ*)
* 1965: Obchod na korze (*mladý sedliak*)
* 1967: Markéta Lazarová (*Adam Jednoručka*)
* 1968: Michael Kohlhaas [Michael Kohlhaas – der Rebell], r. Volker Schlöndorff, SRN (*Stern*)
* 1968: Niet inej cesty (*Zach*)
* 1968: Čoskoro bude koniec sveta [Biče skoro propast sveta], r. Aleksandar Petrovič, Juhoslávia (*pastier Triša*)
* 1969: Michael Kohlhaas
* 1969: Zabitá neděle (*Arnošt*)
* 1970: Ucho (*dôstojník ŠtB*)
* 1970: Luk královny Dorotky (*Jakub*)
* 1971: Princ Bajaja (*princ Bajaja*)
* 1972: Javor a Juliana (*Janíčko*)
* 1972: Morgiana (*Karel*)
* 1972: Vlak do stanice Nebe (*Mašek*)
* 1973: Očovské pastorále (*Jožko*)
* 1975: Pacho, hybský zbojník (*Vojto*)
* 1976: Krátky život (*príslušník VB*)
* 1976: Vojaci slobody (*Pola*)
* 1977: Dvere dokorán (*Tibor*)
* 1977: Rača, láska moja (*dedinčan*)
* 1978: Pustý dvor (*člen medvediarskej družiny*)
* 1979: Smrť šitá na mieru
* 1980: Ja milujem, ty miluješ (*Rudo*)
* 1980: Signum laudis (*Pirkenbaum*)
* 1981: Nevera po slovensky (*lekár*)
* 1981: Noční jazdci (*Paľo Šebo*)
* 1982: Na konci diaľnice (*Igor*)
* 1984: O sláve a tráve (*muž pri kolotoči*)
* 1985: Iná láska (*Gryga*)
* 1985: Perinbaba (*sluha*)
* 1988: Vlakári (*Julo*)
* 1989: Cesta na jihozápad (*Jeff*)
* 1989: Obyčajný špás (predseda JDR)
* 1997: Nejasná zpráva o konci světa
* 2000: Krajinka (príslušník VB)
* 2003: Sentiment
* 2006: Ábelov čierny pes
* 2009: Nedodržaný sľub
* 2010: Legenda o lietajúcom Cypriánovi
* 2011: Viditeľný svet
* 2013: Miluj ma alebo odíď

### Televízna tvorba

* 1960: Smrť sa volá Engelchen
* 1963: Horník, sedma, túz
* 1963: Zajtra pokračujeme
* 1967: Dáma
* 1968: Maroško študuje
* 1968: Syn
* 1971: Legenda o živých mŕtvych 1-4
* 1971: Noc labutí
* 1971: Zaprášené histórie
* 1972: Adam Šangala 1-3
* 1972: Dúhový luk
* 1972: Plamene 1-2
* 1973: B. Smetana: Čertova stěna
* 1973: Desatinka citu
* 1973: Epizoda z velké války
* 1973: Hladí princ
* 1973: Havária
* 1973: Operácia ďaleký skok
* 1973: Prípad Gabriela 1-3
* 1973: Šíre more
* 1974: Koho si vybral vrah
* 1974: Naši synovia 1-6
* 1974: Pani Heléne
* 1974: Pätnásť životov
* 1975: Brána k domovu 1-2
* 1975: Pomsta
* 1975: Straty a nálezy 1-5
* 1975: Vivat Beňovský 1-13
* 1975: Zbabělec
* 1976: Demeterovci
* 1976: my sme malí muzikanti 1-10
* 1976: Oceliari
* 1976: Rozhodnutie
* 1976: Slnko vychádza nad Prašivou
* 1976: Sváko Ragan 1-3
* 1977: Ako sa Štrbania s Važťanmi o bujaka Šándora pasovali
* 1977: Ako sa Vinco zaťal
* 1977: Děti mají spívat
* 1977: Chlapi
* 1977: Janovi lidé
* 1977: Počúvajme slnko
* 1977: Útek zo zlatej krajiny 1-7
* 1977: Vzkriesenie
* 1978: Dobrí ľudia ešte žijú 1-3
* 1978: Pribelská vzbura Janka Kráľa
* 1978: Zbojnícky tanec
* 1978: Zem nezasľúbená
* 1979: Magduška
* 1979: Nevera po slovensky 1-3
* 1979: Ráno pod mesiacom
* 1979: Ráno chodí po horách
* 1980: Přátelé Zeleného údolí
* 1980: Zbožňovaná
* 1981: Experiment
* 1982: Bakalári téma A už sú zas veselé Vianoce - Prepadnutie, Mágia, Jedlička
* 1982: Cukor
* 1982: Dozrievanie
* 1982: Kľúče od mesta
* 1983: Anička Jurkovičová 1-3
* 1983: Černí z Natálie
* 1984: Ján Literát
* 1984: Kirchhoffov zákon
* 1984: Povstalecká história 1-8
* 1984: Profesionál života
* 1984: Zločin Arthura Sevilla
* 1984: Zoči-voči
* 1985: Hĺbkový rekord
* 1986: Na vyhnanke
* 1986: Nepokojný mier
* 1986: Okná dokorán - Prípad inžiniera Kubíka
* 1986: Signál
* 1986: Svetlá nad prístavom 1-3
* 1987: Kto ste, Jozef Gabčík?
* 1987: Okná dokorán - Janitárovci
* 1987: Recesia
* 1991: Konečná dolina
* 1991: Štúrovci 1-5
* 1993: Zlý žart
* 1995: Advent
* 1996: Ženský vtip
* 1997: Bakalárske návraty na tému No počkaj, zajac!
* 1997: Nejasná správa o konci sveta 1-6
* 2000: Krajinka 1-2
* 2008: Mesto tieňov
* 2013: Búrlivé víno

Referencie
----------

1. ↑  ULIČIANSKA, Zuzana; SITA; TASR. Zomrel herec Ivan Palúch, filmový Adam Šangala. *sme.sk* (Bratislava: Petit Press), 2015-07-03. Dostupné online [cit. 2015-07-03]. ISSN 1335-4418.

Literatúra
----------

* *Encyklopédia dramatických umení Slovenska*
* Peter Gavalier, Martin Palúch, Jana Dudková, Oliver Bakoš, Ján Jaborník: *Herec Ivan Palúch*, Bratislava: SFÚ, 2008. ISBN 978 - 80 - 85187 - 53 - 3
* Václav Macek, Jelena Paštéková: *Dejiny slovenskej kinematografie*, Martin: Osveta, 1997.

Externé odkazy
--------------

* Ivan Palúch v Česko-Slovenskej filmovej databáze
* Ivan Palúch vo Filmovej databáze
* Ivan Palúch v Internet Movie Database (po anglicky)
* Zomrel herec Ivan Palúch, charizmatický predstaviteľ filmových postáv - SFÚ

Autoritné údaje: * GND: 138080259
* ISNI: 0000 0001 1450 8209
* LCCN: n2010055150
* NK ČR: xx0092249
* SNK: 147612
* VIAF: 85915781
* WorldCat: lccn-n2010055150